সাকিবের অল-রাউন্ড নৈপূণ্যে জিতল ঢাকা ডায়নামাইটস
স্পোর্টস ডেস্ক: চলতি বিপিএলের পঞ্চম আসরে এখন পর্যন্ত সর্বাধিক উইকেট শিকারী তিনি। কিন্তু শুধু বোলিং করলেই তো হবে না, অল-রাউন্ডার তকমা ধরে রাখতে হলে ব্যাট হাতেও জ্বলে উঠতে হবে।
অবশেষে দলের মহাবিপদে জ্বলে উঠল সাকিবের ব্যাট। এরপর তার ঘূর্ণিবলে ঘায়েল হলো প্রায় ‘বি’ টিম নিয়ে মাঠে নামা রংপুর রাইডার্স। ব্যাট হাতে অপরাজিত ৪৭ রানের ঝড়ো ইনিংসের পর বল হাতে নিলেন ৩ উইকেট। তার দল ঢাকা জিতল ৪৩ রানে।
এর আগে বুধবার দিনের প্রথম খেলায় টসে জিতে ব্যাটিংয়ে নেমে নির্ধারিত ২০ ওভারে ৭ উইকেটে ১৩৭ রান সংগ্রহ করে সাকিব আল হাসানের দল। ইনিংসের শুরু থেকেই বিপদে ছিল ঢাকা। পেসার রুবেল হোসেনের বলে স্যামুয়েল বদ্রির তালুবন্দি হন তারই স্বদেশী সুনিল নারাইন (৪)। সেই ধাক্কা কাটাতে না কাটাতেই বদ্রির বলে লিথের তালুবন্দি হন জো ড্যানলি (৯)। উইকেটকিপার ব্যাটসম্যান জহুরুল ইসলামকে (৫) প্যাভিলিয়নে পাঠান পেসার এবাদত হোসেন।
চলতি আসরে ব্যাট হাতে লড়াকু মানসিকতা দেখিয়েছেন তরুণ মোসাদ্দেক হোসেন সৈকত। কিন্তু মাত্র ‌১০ রান করে আব্দুর রাজ্জাকের বলে অ্যাডাম লিথের হাতে ক্যাচ তুলে দিলেন। একপ্রান্ত আগলে রেখে খেলছিলেন ওপেনার এভিন লুইস। কিন্তু আজ তিনি স্বভাববিরুদ্ধ ১৮ বলে ১৪ রানের ইনিংস খেলে নাহিদুল ইসলামের শিকার হন। সেই মুহূর্তে ব্যাট হাতে প্রতিরোধ গড়েন ওঠেন মেহেদী মারুফ এবং অধিনায়ক সাকিব।